पशुपण हें मनशाच्या रगतानूच आसता आनी ही हिंसा तो आपणाल्या जल्मा सावनूच वांगडा घेवन येता. ल्हान भुरग्यांक लेगून मुंयो दिसल्यो जाल्यार तीं तांकां मारतात. कारणा बगर. मुंयांक मारपाक तांकां मजा येता. असलेच तरेच्यो गजाली मुखार अदिक- अदीक दिश्टी पडटात. जायते शिकारी शींव, हरणां, वाग हांची शिकार करतात आनी हाका ते क्रीडा वा खेळ म्हण्टात. आनीक एक अजाप. जेदवेळा शींव शिकाऱ्याक खाता तेन्ना ती 'शोकांतीका' जाता. कितली विचित्रताय पळयात! खरें म्हणचे शींव तुका आपणाल्या उकत्या हातांनी मारता आनी तूं पयसुल्ल्यान हातान तुबकां, बाण, भाले असलीं तरेकवार हत्यारां घेवन शिंवाक मारता. शीं तुज्या धिटायेक. खरें म्हणल्यार तूंच भिजूड.
 हांव केन्ना- केन्ना भावनगरच्या महाराजाच्या राजवाड्यार रावपाक वतालों. आनी ताच्या पुराय राजम्हालाच्या वंटींचेर तरेकवार रानवटी जनावरांचीं शिरां लटकायल्लीं आसतालीं. हातून हरणां, वाग, शींव हांच्या तकल्यांचो आसपाव आसतालो. मागीर म्हाराज थंय भेट दिवप्यांक खंयचे जनावर कोणें मारिल्ले हाचें वर्णन मार झेतान करतालो. म्हण्टालो, 'हें म्हज्या बापायन मारिल्लें. हे म्हज्या आज्यान. आनी हें हांवे खासा मारिल्लें. हे म्हज्या भावान आनी हें म्हज्या पुतान. ' अशेच तरेचे वर्णन ताणें म्हज्या मुखार हांव पयलेच फावट थंय गेल्लों तेन्ना केलें.
 'तुमचे कडेन बंदूक आसून लेगीत तुमी खरेले भियाड्डे. आनी हो खेळ न्हय. ही केवळ नाश करपाक कसलें तरी निमीत सोदपी तुमचे भितल्ली हिंसा. आनी तुमचे भितर मनीसपण आसत जाल्यार तुमी हें मुर्खपण ह्या राजवाड्यांतल्यान भायर मारात! हातून तुमचेंच खरें रूप दिसता. हीं मोनजातींची शिरां न्हय. ह्यो तुमच्योच तकल्यो. ' पूण ताका घडये म्हजें हें उलोवप समजूंक ना आसुये.
 जे प्रमाण तूं हांगा हे धर्तरेर अतिथी कसो आसा, तेच प्रमाण वागुय बी हे धर्तरेर सोयरो कसोच आसा. वागाचें म्हाका व्हडलेशें पडून वचूंक ना. कित्याक तर तो केन्ना तरी एक दीस मरतलोच. म्हाका हुस्को जाता तुजो. कारण एखाद्या मनशाची वा जनावराची वा खंयच्याय जिवाची हत्या करप हें कर्तूब तुजे काळीज फातराचें करता. आनी जर तुजे काळीज फातर जालें, खडप जाले जाल्यार मागीर तुजी आध्यात्मीक वाड कशीच जावचीना. खडप तुका आत्मगिन्यानी जावपाक कशेंच दिवचेंना.
 आदर कर. कारण तूंय बी हे समेस्त जिवावळीचो एक वांटो जावन आसा. जाणा जा, तूं जेन्ना खंयच्याय जिवाक मारता तेन्ना तूं खासा स्वताक मारतां. तुजी ही नश्टी करणी तुजे खातीर आत्मघातकी आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 